MOŽDA DOSADA I NIJE TAKO LOŠA STVAR

 U današnje vrijeme ljudi imaju toliko mogućnosti za zabavu: igranje računalnih igrica, gledanje televizije, čitanje uzbudljivih romana ili bavljenje raznim sportovima. Unatoč svemu tome – njima je dosadno. Dosadna je lektira, dosadno je pomagati u kućanstvu, dosadno je učiti, ali je također dosadno ne raditi ništa. Umjesto da naprave nešto korisno, ljudi će se dosađivati i žaliti na dosadu.

 „Kad je ljudima dosadno, dosadno im je ponajprije što su dosadni sebi samima.“ Izjavio je Hoffer Erie i stekao moje simpatije. Ako se sam ne znaš zabaviti, tko će te drugi? Marcel Proust uspio je zabaviti sam sebe. Astmatičar, zatvoren u svoju sobu, izoliran od ostatka svijeta , uspio je napisati svoje životno djelo razbijajući njime kolotečinu svog monotonog života. Pišući izmišljene memoare razvijao je svoju maštu. Detaljno je opisivao događaje predočavajući čitatelju kompletnu sliku opisanog trenutka. Opisuje svaki osjećaj koji se javlja u pripovjedaču – svaki miris koji osjeti i svaku misao koja ga obuzme.

 Proust traži smisao života u sjećanjima. Čovjek se teško može prisjetiti nečeg što se davno dogodilo, ali je moguće prisjetiti se. Okus, miris i dodir neočekivano nas mogu vratiti u prošlost i učiniti taj trenutak prošlosti gotovo stvarnim, opipljivim. Taj trenutak osjećamo i tjelesno. Osjećamo trnce u kralježnici ili toplinu koja nam prolazi udovima. Poželimo zaustaviti taj trenutak i ostati u njemu neko vrijeme. Kada sjećanje prođe, ponovo ga pokušavamo vratiti na isti način, ali taj miris, okus, dodir; koji je vratio taj trenutak prošlosti; izgubio je tu moć. Tada shvatimo da nije on imao tu moć, već mi. Samo nam je trebao „prekidač“ koji bi u nama probudio prošlost. U tom trenutku saznanja pojavljuje nam se smiješak na licu.

 Ako je zadatak pisca „… da ponovo nađe, da povrati, da nam predstavi onu stvarnost koja je daleko od nas,…“, Proust je uspio izvršiti taj zadatak. „U traganju za izgubljenim vremenom“ uveo je čitatelja u smiren svijet misli i sjećanja pobuđujući čitateljeva sjećanja. Ulazeći sve dublje u prošlost pripovjedača počinjemo suosjećati s njim, razumijevati ga i voljeti. Njegova nas sjećanja i misli podsjećaju na naša. U međuvremenu, dok ne dođe trenutak u kojem zavolimo smirujuća djela Marcela Prousta, dosada koju ćemo doživjeti čitajući ih predočit će nam naša sjećanja i misli ili će nas uspavati nakon dugog radnog dana. Možda dosada i nije tako loša stvar.

Lana Bogojević, 4.b